Príloha č. 2 Zmluvy o dielo

**Špecifikácia autorských práv**

1. Autorské práva sa riadia zákonom č. 185/2015 Z.z. Autorský zákon (ďalej len AZ).
2. Akékoľvek architektonické diela zriadené podľa tejto zmluvy, najmä autorské návrhy, projektová dokumentácia pre vydanie stavebného povolenia, dokumentácia pre realizáciu stavby, ako aj ďalšie podklady vypracované v súvislosti s plnením podľa tejto zmluvy, ktoré napĺňajú znaky architektonického diela alebo iného diela v zmysle AZ sa ďalej v texte označuje jednotne ako **„dielo“**.
3. Zhotoviteľ udeľuje objednávateľovi výhradnú a vecne, časovo a teritoriálne neobmedzenú licenciu na použitie diela zhotoveného podľa tejto zmluvy, na základe ktorej je objednávateľ oprávnený použiť dielo pre dosiahnutie účelu zhotovenia diela – t. j. vydania právoplatného stavebného povolenia a zrealizovania ním investovanej stavby.
4. Podpisom tejto zmluvy o dielo zhotoviteľ vyjadruje súhlas s tým, že objednávateľ je oprávnený použiť dielo a jeho časti v zmysle tejto zmluvy o dielo a v súlade s ustanovením § 19 a násl. AZ v neobmedzenom rozsahu najmä, nie však výlučne niektorým z nasledovných spôsobov:
   1. spracovanie diela alebo jeho časti,
   2. spojenie diela s iným dielom,
   3. zaradenie diela do databázy,
   4. vyhotovenie rozmnoženín diela alebo jeho častí,
   5. verejné rozširovanie originálu diela alebo rozmnoženín diela alebo jeho častí,
   6. uvedenie diela alebo jeho častí na verejnosti,
   7. verejné vykonávanie diela alebo jeho častí vrátane realizácie stavebných prác (stavby) podľa diela alebo jeho časti,
   8. odstránenie vád diela alebo jeho častí,
   9. použitie diela alebo jeho častí ako podklad na spracovanie iného diela,
   10. použitie zhotoveného diela ako súčasť súťažných podkladov pre účely verejného obstarávania pre výber zhotoviteľov stavby v zmysle príslušných ustanovení zákona č. 343/2015 o verejnom obstarávaní a na podanie žiadosti a získanie finančných prostriedkov z Európskych fondov alebo iných finančných nástrojov,
   11. akýkoľvek iný spôsob požitia diela v súlade s jeho účelom a účelom tejto zmluvy.
5. Odplata za udelenie licencie je zahrnutá v odplate podľa článku V. Cena diela v zmluve o dielo. Pri takomto použití diela ostávajú osobnostné autorské práva nedotknuté.
6. Zhotoviteľ ďalej udeľuje objednávateľovi licenciu pre použitie rozpracovanej časti diela v prípade, že k ukončeniu zmluvy došlo z dôvodu oprávneného odstúpenia objednávateľa od tejto zmluvy o dielo a za predpokladu, že rozpracovaná časť diela bude použitá výlučne spôsobom a v rozsahu smerujúcom k ukončeniu, resp. kompletizácii projektovej dokumentácie a následne k realizácii stavebného diela. Odplata za udelenie takejto licencie je taktiež zahrnutá v odplate podľa čl. V. Cena diela tejto zmluvy o dielo. Osobnostné autorské práva ostávajú aj v tomto prípade zachované.
7. Licencie uvedené v tejto prílohe vstupujú do účinnosti v momente, keď jednotlivé časti diela zaradené pod pojem „dielo“ sú v zmysle čl. V. Cena diela a čl. VI. Platobné podmienky uhradené.
8. Zhotoviteľ vyjadruje súhlas s poskytnutím diela alebo ktorejkoľvek jeho časti tretím osobám, ako aj s udelením sublicencie, a to aj bez predošlého písomného súhlasu. Odmena za udelenie sublicencie, ako aj za poskytnutie diela alebo jeho časti tretím osobám, je zahrnutá v dohodnutej cene za dielo.
9. Autori vyhlasujú, že autorské architektonické diela podľa tejto zmluvy, neporušujú autorské práva tretích osôb. V opačnom prípade zodpovedajú za škodu, ktorá porušením autorských práv tretích osôb vznikne.
10. Objednávateľ je oprávnený poskytnúť dielo, zhotovené podľa tejto zmluvy, tretím osobám pre účely vyplývajúce z tejto zmluvy, a to najmä
    1. pre potreby konaní súvisiacich s povolením stavby,
    2. pre potreby výberových konaní na zhotoviteľa/zhotoviteľov stavby,
    3. pre potreby zabezpečenia finančných zdrojov na realizáciu stavby.
11. Iné použitie diela objednávateľom je podmienené súhlasom autorov, pričom autori majú nárok na primeranú odmenu, ktorú objednávateľ týmto použitím získa.
12. Poskytnutie diela objednávateľom tretím osobám na iné účely ako je stanovené v tejto zmluve, ako napríklad reklamné účely dodávateľských firiem, propagácia použitých výrobkov a zariadení v stavebnom diele tretími subjektami a pod., je podmienené výslovným súhlasom zhotoviteľa a to za odplatu podľa osobitnej dohody.
13. Zánikom objednávateľa licencia prechádza na právneho nástupcu objednávateľa spolu s vlastníctvom diela v súlade s ustanoveniami stavebného zákona v platnom znení.